Foto's: Vyf sokkerseuns sover uit oorstroomde grot gered | Maroela Media
Foto's: Vyf sokkerseuns sover uit oorstroomde grot gered
Een van die seuns word na 'n helikopter gedra. Foto: Big Krean via AP
Vyf seuns van die groep van 12 sokkerspelers en hul afrigter wat sedert 23 Junie in die Tham Luang Nang Non-grot in die Chiang Rai-provinsie in Thailand vasgekeer is, is bevry.
CNN berig die vyfde seun is Maandag omstreeks 12:00 Suid-Afrikaanse tyd uit die grot gered en met 'n ambulans weggeneem. Dit volg nadat vier van die vasgekeerde seuns Sondag na die oppervlakte gebring en na 'n hospitaal geneem is.
Plaaslike owerhede het tydens 'n mediakonferensie gesê die ouers van die seuns wat gered is, is nog nie toegelaat om fisieke kontak met hulle te hê nie aangesien 'n uitgebreide ondersoek na hul mediese toestand gedoen word en om infeksie te voorkom.
Maroela Media het vroeër berig die reusereddingspoging het Sondag om 10:00 (plaaslike tyd) begin. Dertien duikers en vyf lede van die Thaise vloot het die grot vroegoggend binnegegaan. Die seuns word een op 'n slag uit die grot begelei.
Die reddingspogings van die sewe oorblywende seuns en hul afrigter duur voort.
Die 12 seuns, tussen 11 en 16 jaar oud, en hul 25-jarige afrigter is langer as twee weke gelede in 'n grot vasgekeer. Die grot is bekend daarvoor dat dit tydens die reënseisoen oorspoel word. 'n Kennisgewing by die ingang na die grot, wat 'n gewilde toeriste-aantreklikheid is, waarsku dat dit gevaarlik is om die grot binne te gaan gedurende die reënseisoen.
Die groep het klaarblyklik dié waarskuwing geïgnoreer en in die grot ingekruip. 'n Parkbeampte het kort daarna onraad vermoed toe hy 'n klomp fietse opgemerk het wat by die ingang na die grot staan.
Maroela Media het vroeër berig 'n voormalige lid van die Thaise vloot en vrywilliger, Samarn Kunan (38), het verlede week gedurende 'n nagtelike operasie gesterf in 'n poging om suurstofhouers in die grot te plaas ter voorbereiding vir die reddingspoging.
'n Ambulans op die toneel. Foto: Sakchai Lalit / AP
'n Reddingswerker in die grot. Foto: Verskaf aan AP
Leeuwelpie uit 'haglike omstandighede' gered
Ek sien nie die foto's nie – net die onderskrifte. Sou dit graag wou sien, maar ongelukkig ondervind ek dit die afgelope tyd elke keer wanneer ek Maroela Media se berigte oopmaak. Wat moet ek doen om dit te kan sien?
Het hulle geweet wanneer is die REENSEISOEN? Vra nou 'n 11 jarige of selfs 'n 25 jarige afrigter in SA wanneer is die reenseisoen en nie een sal jou kan help nie.
Dankie Vader laat almal veilig uit kom en gesond word
Ag Here, wees hulle asseblief genade dat almal ongeskonde uit die grot sal kom. Versterk die hande van die reddingspan.